Okresná prokuratúra Nitra 
Damborského 1, 949 99 Nitra 1 	

Sp. zn. : 4 Pv 16/15/4403	Nitra, 29.5.2015
EEČ : 2-32-91-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
stíhaného uznesením povereného policajta Obvodného oddelenia Policajného zboru v Nitre, pod ČVS: ORP-2464/NR-NR-2014 zo dňa 18.02.2015 za prečin zanedbania povinnej výživy podľa § 207 odsek 1 Trestného zákona, na tom skutkovom základe, že ako otec maloletého XXXXX, nar. XXXXX, bytom u matky XXXXX na adrese XXXXX, XXXXX, hoci má k nemu vyživovaciu povinnosť vyplývajúcu zo Zákona o rodine a rozsudkom Okresného súdu XXXXX sp. zn. 24P/242/2014-8, právoplatného dňa 22.10.2014 mu výška tejto povinnosti bola určená sumou 80,- € mesačne, vždy do 15-teho dňa v mesiaci vopred k rukám matky dieťaťa, počnúc dňom 01.07.2014, pričom si túto zákonnú vyživovaciu povinnosť za obdobie od 01.07.2014 do 28.02.2015 riadne neplnil a tak mu vznikol dlh na nezaplatenom výživnom v sume 640,- €, 

pretože zanikla trestnosť činu a trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Odôvodnenie:
Poverený policajt Obvodného oddelenia Policajného zboru v Nitre, uznesením vydaným pod ČVS: ORP-2464/NR-NR-2014, dňa 02.01.2015 začal trestné stíhanie  podľa § 199 odsek 1 Trestného poriadku a  uznesením vydaným dňa 18.02.2015 podľa § 206 odsek 1 Trestného poriadku vzniesol obvinenie XXXXX za prečin zanedbanie povinnej výživy podľa § 207 odsek 1 Trestného zákona, na skutkovom základe uvedenom vo výrokovej časti tohto uznesenia. 
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  
Podľa  § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Vykonaným vyšetrovaním a na základe výpovedí svedkyne XXXXX, ako aj obvineného XXXXX a listinných dokladov bolo zistené, že vyššie uvedený skutok, pre ktorý bolo XXXXX vznesené obvinenie, sa stal, má znaky trestného činu zanedbanie povinnej výživy podľa § 207 odsek 1 Trestného zákona a zabezpečené dôkazy dostatočným spôsobom preukazujú, že tohto skutku sa dopustil obvinený XXXXX.
Obvinený XXXXX využil ustanovenie § 86 písmeno a) Trestného zákona o účinnej ľútosti a zameškané výživné vo výške 640,- €, za obdobie od 01.07.2014 do 28.02.2015 uhradil k rukám matky dieťaťa XXXXX, o čom predložil na preukázanie svojich tvrdení dva poštové poukazy zo dňa 02.03.2015 na sumu 560,- € a zo dňa 10.02.2015 na sumu 100,- €, ktoré poukázal prostredníctvom pošty XXXXX 11 na adresu XXXXX, XXXXX, XXXXX. 
Svedkyňa XXXXX potvrdila do zápisnice o výsluchu svedka zo dňa 11.03.2015, že obvineným bolo k jej rukám zaplatené zameškané výživne v sume 660,- € poštovými poukážkami, čím dlh obvineného na výživnom považuje ku dňu 28.02.2015 za splatený v celom rozsahu. K veci ešte uviedla, že dieťa netrpelo nebezpečenstvom núdze a neplnenie si  vyživovacej povinnosti povinným XXXXX nemalo trvalo nepriaznivý vplyv na jeho psychický a fyzický vývoj.
Z dôvodu, že obvinený XXXXX si splnil dodatočne svoju vyživovaciu povinnosť voči svojmu maloletému dieťaťu v plnom rozsahu, trestný čin nemal trvalo nepriaznivé následky na vývoj dieťaťa, je nepochybné, že zanikla trestnosť vyššie uvedeného prečinu.
Na základe vyššie uvedených skutočností som  rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je možné podať sťažnosť do troch dní odo dňa jeho oznámenia cestou tunajšej prokuratúry na Krajskú prokuratúru XXXXX.   

Mgr. Soňa Struhárová
prokurátorka